tomron87/hebrew-wikipedia-sentences-corpus huggingface dataset:
טיפולים רבים המיועדים לאנשים אוטיסטים או להוריהם מציגים טענות לתוצאות שלא נתמכו על ידי רמת מחקר (LOE) ברמה 1 – הרמה הגבוהה ביותר המבוססת על איכות מתודולוגית, תוקף וישימות לטיפול בחולים.
מחקר ברמה 1 מתייחס לראיות ממטא-אנליזות או סקירות שיטתיות של כל ה-RCT הרלוונטיים (מחקרים אקראיים מבוקרים), או להנחיות קליניות מבוססות ראיות שמסתמכות על שלושה או יותר RCTs איכותיים עם תוצאות עקביות.
אוטיזם הוא מצב נוירו-התפתחותי המתאפיין בהבדלים בתקשורת ובאינטראקציה חברתית הדדית, לצד תחומי עניין, התנהגויות או פעילויות מצומצמות החוזרות על עצמן.
נכון לשנת 2023, אין טיפול שמסיר את האוטיזם או מעלים אותו אצל אדם, ולא קיימת היתכנות גבוהה לטיפול כזה.
במקום זאת, הטיפולים מתמקדים במתן מענה לצרכיו הייחודיים של כל אדם.
הטיפולים מתחלקים לשתי קטגוריות עיקריות: התערבויות חינוכיות וניהול רפואי.
בנוסף, ניתנים גם הדרכה ותמיכה למשפחות של אנשים המאובחנים עם הפרעות על הספקטרום האוטיסטי (ASD).
למחקרים על התערבויות באוטיזם קיימות בעיות מתודולוגיות שונות, אשר מקשות על הסקת מסקנות סופיות בנוגע ליעילותן.
אף על פי שלהתערבויות פסיכו-סוציאליות רבות קיימות ראיות חיוביות המצביעות על כך שטיפול כלשהו עדיף על חוסר טיפול, סקירות שיטתיות מצביעות לרוב על איכות מחקרים ירודה.
תוצאות קליניות רבות נותרות טנטטיביות, ויש מחסור בעדויות ברורות לגבי היעילות היחסית של אפשרויות הטיפול השונות.
תוכניות אינטנסיביות ומתמשכות לחינוך מיוחד וטיפול התנהגותי בגיל צעיר עשויות לסייע לילדים עם ASD (אוטיזם) ברכישת מיומנויות טיפול עצמי, כישורים חברתיים ותעסוקתיים.
לעיתים קרובות, התוכניות הללו משפרות את תפקודם ומפחיתות את חומרת הסימנים וההתנהגויות הנתפסות כבלתי מסתגלות.
הגישות הזמינות כוללות ניתוח התנהגות יישומי (ABA), מודלים התפתחותיים, הוראה מובנית, ריפוי בדיבור ושפה, טיפול במיומנויות חברתיות וריפוי בעיסוק.
מרפאים בעיסוק עובדים עם ילדים אוטיסטים באמצעות התערבויות המקדמות אינטראקציה חברתית כמו שיתוף פעולה ושיתוף.
הם גם תומכים בילד האוטיסט על ידי סיוע בהתמודדות עם דילמות, בין היתר באמצעות טכניקות כגון חיקוי פעולות הילד והמתנה לתגובתו.
להתערבויות חינוכיות יש יעילות מסוימת בקרב ילדים: טיפול ABA אינטנסיבי הוכח כמשפר את התפקוד הגלובלי בילדים בגיל הרך, והוא מבוסס היטב לשיפור הביצועים האינטלקטואליים של ילדים צעירים.
דוחות נוירופסיכולוגיים לעיתים מועברים בצורה גרועה למחנכים, וכתוצאה מכך נוצר פער בין מה שהדוח ממליץ לבין החינוך שניתן.
המחקר המצומצם על היעילות של תוכניות מגורים למבוגרים מראה תוצאות מעורבות
מבחינה היסטורית, נעשה שימוש בטיפול תרופתי "קונבנציונלי" להפחתת התנהגויות ורגישות הקשורות ל-ASD.
טיפולים רבים נרשמים מחוץ לתווית על מנת למקד לתסמינים ספציפיים.
כיום, תרופות נרשמות בעיקר למבוגרים אוטיסטים כדי למנוע כל תופעות לוואי במוח המתפתח של ילדים.
טיפולי תרפיה, כמו טיפולים התנהגותיים או סוחפים, צוברים פופולריות בתוכניות הטיפול של ילדים אוטיסטים.
בהתאם לסימפטומים, ניתן לרשום תרופה פסיכוטרופית אחת או מרובות, כמו נוגדי דיכאון, נוגדי פרכוסים ואנטי פסיכוטיים.
החל משנת 2008, הטיפולים שנרשמו לילדים עם ASD היו יקרים, וכוללים עלויות עקיפות גבוהות יותר.
עבור מישהו שנולד בשנת 2000, מחקר אמריקאי העריך את עלות המוזלת הממוצעת לכל החיים ב-5.23 מיליון דולר (בהתאם לאינפלציה של 2025 דולר, מותאם לאינפלציה מאומדן 2003), עם כ-10% טיפול רפואי, 30% חינוך נוסף וטיפול אחר, ו-60% איבוד פריון כלכלי.
מחקר בבריטניה העריך את עלויות המוזלות לכל החיים ב-2.26 מיליון פאונד ו-1.45 מיליון פאונד לאדם אוטיסט וללא מוגבלות שכלית, בהתאמה (בהתאם לאינפלציה של 2025 פאונד, מותאם לאינפלציה מאומדן 2005/06).
הזכויות המשפטיות לטיפול הן מורכבות, משתנות בהתאם למיקום ולגיל, ודורשות הסברה של מטפלים.
תוכניות הנתמכות על-ידי הציבור אינן מתאימות או מתאימות לרוב לילד נתון, והוצאות רפואיות או טיפול שאינן מוחזרות מהכיס קשורות בסבירות לבעיות כלכליות משפחתיות.
מחקר אחד בארצות הברית משנת 2008 מצא הפסד ממוצע של 14% בהכנסה שנתית במשפחות של ילדים עם ASD, ומחקר קשור מצא כי ASD קשורה בסבירות גבוהה יותר שבעיות טיפול בילדים ישפיעו מאוד על תעסוקת ההורים.
לאחר הילדות, נושאי טיפול מרכזיים כוללים טיפול במגורים, הכשרה והשמה בעבודה, מיניות, כישורים חברתיים ותכנון עיזבון.
גַּל אַרְכֻּבָּה (מכונה גם קְרַנְקְשַׁפְט, על פי האנגלית: crankshaft) הוא מכונה שהופכת תנועה קווית של בוכנות לתנועה סיבובית.
המונח "ארכובה" הוא מילה נרדפת ל"ברך", וגל ארכובה נקרא כך בשל צורתו המזכירה מחזורים של ברך כפופה בזווית ישרה.
גל הארכובה הוא אחד מהחלקים הנעים העיקריים של מנועי דיזל ובנזין.
גל ארכובה נמצא גם במכונות בוכנאיות כמו מדחסים למיניהם, שם תפקידו להפוך את התנועה הסיבובית של המנוע החשמלי המניע את המדחס לתנועה קווית של בוכנת המדחס.
גל הארכובה יצוק או מחושל מפלדה, והוא כולל מספר ארכובות.
הארכובה עצמה בנויה מפין ארכובה, זוג לחיי-ארכובה וזוג צווארי גל.
כל אחת מבוכנות המנוע מחוברת אל ארכובה באמצעות טלטל.
במנועי V מחוברים לכל ארכובה שני טלטלים נגדיים.
לקצה האחורי של גל הארכובה מחובר בברגים גלגל תנופה ולקצהו הקדמי משכך ריטוטים פיתוליים.
הצרכן, המקבל את תנועתו הסיבובית מגל הארכובה, מחובר בברגים לגלגל התנופה.
הגל נישא על מסבים ראשיים, שמספרם כמספר הארכובות ועוד אחד.
המסב נושא את משקל גל הארכובה ומעביר אל גוף המנוע את העומס שמפעילה עליו הבוכנה.
ברוב המנועים המסבים הראשיים הם מסבי החלקה, שכל אחד מהם נתון בתוך בית חצי עגול בבית גל הארכובה.
המסב סגור ומהודק למקומו על ידי מכסה-מסב חצי עגול.
במנועים קטנים מאוד המסבים הראשיים הם מסבים גליליים.
משטחי המיסוב של צווארי הגל ופיני הארכובות מוקשים ומלוטשים, כדי להעניק להם עמידות גבוהה בפני שחיקה.
מעברים קדוחים בגל הארכובה מזרימים שמן סיכה מהמסב הראשי אל מסב הטלטל הסמוך לו.
אל לחיי הארכובות מחוברות בברגים משקולות איזון, המאזנות את המסה האקצנטרית של כל ארכובה, ותורמות לאיזון הכוח הצנטריפוגלי הנוצר על ידי המסה הסובבת של פין הארכובה, מסב הטלטל ולחיי הארכובות.
על הקצה הקדמי של גל הארכובה מולבש בכוח גלגל שיניים, המניע דרך תמסורת של גלגלי שיניים נוספים את גל הזיזים, משאבות שמן הסיכה, משאבות קירור ואבזרי עזר נוספים.
במנועים קטנים ומהירים מולבש על קצה גל הארכובה גם גלגל רצועות ראשי, המניע את משאבת המים והאלטרנטור.
גל הארכובה נתון למאמצים גדולים, הנובעים מצורת המבנה שלו ומן הכוחות הפועלים עליו בשעת עבודת המנוע.
בשל כך עליו להיות חזק באופן מיוחד.
גלי ארכובה של מנועים קטנים ומהירים עשויים יצקת ברזל או מחושלים מפלדת פחמן (0.4%) כיחידה אחת.
במנועים בעלי מהירות בינונית (500–1000 סיבובים לדקה) גל הארכובה מחושל מפלדת פחמן כיחידה אחת.
במנועים איטיים וגדולים (100–200 סיבובים לדקה) גל הארכובה בנוי מארכובות נפרדות, המחוברות בחימום וכיווץ או בריתוך חשמלי.
גל אלברמן (נולד ב-17 באפריל 1983) הוא כדורגלן עבר ישראלי ששיחק בעמדת הקשר האחורי.
אלברמן גדל במכבי פתח תקווה וזכה בשתי אליפויות עם בית"ר ירושלים, במדיה נבחר לכדורגלן העונה בישראל בעונת 2007/2008. הוא שיחק גם בטנריפה ובורוסיה מנשנגלדבך, ולאחר מכן היה קפטן מכבי תל אביב, במדיה שיחק שבע שנים ועמה זכה בשלוש אליפויות רצופות.
בשנת 2019 פרש ממשחק פעיל במדי מכבי חיפה, ולזכותו 36 הופעות נבחרת ישראל, בהן כבש שער אחד.
אלברמן, בנו של שמעון אלברמן שהיה שחקן מכבי פתח תקווה ונבחרת ישראל בכדוריד בשנות ה-70 וה-80, גדל באורנית והחל לשחק כדורגל במחלקת הנוער של מכבי פתח תקווה.
בעונת 2000/2001 עלה לקבוצה הבוגרת של המועדון, עמה היה שותף להעפלה לגמר גביע המדינה בשנת 2001, זכייה בגביע הטוטו בעונת 2003/2004 והעפלה לחצי גמר הגביע בעונת 2004/2005, שבסיומה עזב את המועדון.
בתחילת עונת עבר לקבוצת טנריפה ששיחקה בליגת המשנה בספרד.
הוא שיחק בקבוצה חצי עונה ואז חזר לישראל וחתם בבית"ר ירושלים.
בעונתו הראשונה בבית"ר ירושלים זכתה הקבוצה באליפות, ובעונת 2007/2008 זכתה בדאבל ואלברמן נבחר לכדורגלן העונה בישראל.
ב-2 ביוני 2008 חתם אלברמן בקבוצת בורוסיה מנשנגלדבך מהבונדסליגה הגרמנית, בה שיחק בצוותא עם רוברטו קולאוטי.
בעונתו הראשונה במועדון ערך 16 הופעות ליגה, אך בעונת לא שותף במשחקי הקבוצה.
ב-31 באוגוסט 2010 חזר אלברמן לישראל וחתם לשנתיים במכבי תל אביב.
בעונתו הראשונה במדי הקבוצה שותף ב-30 משחקי ליגה וכבש שער אחד במחזור הסיום של העונה.
בפתיחת עונת 2011/2012 איבד את מקומו בהרכב, אך עם הגעתו של ניר לוין באמצע העונה לעמדת המאמן חזר לשחק באופן קבוע ואף נבחר לקפטן הקבוצה.
ב-13 במאי 2012 האריך אלברמן את חוזהו בקבוצה בשנתיים.
בעונת 2012/2013 ערך אלברמן 41 הופעות בכל המסגרות במדי מכבי תל אביב, ובכך סיים את העונה עם מספר ההופעות הרב ביותר בקבוצה, בשעה ששיתף פעולה עם מהראן ראדי במרכז המגרש.
בעונה זו שימש כקפטן שני לשרן ייני, ובסופה חגג אליפות ראשונה עם מכבי תל אביב, ושלישית בסך הכל בקריירה.
בעונה שלאחר מכן זכה אלברמן עם הקבוצה באליפות שנייה ברציפות.
ב-19 במאי 2014 האריך את חוזהו במועדון בשנתיים נוספות, ובעונת 2014/2015 זכה עם הקבוצה באליפות שלישית ברציפות, וכן בגביע המדינה ובגביע הטוטו.
בגמר גביע המדינה באותה העונה, בהיעדרו של הקפטן הקבוע שרן ייני, עלה אלברמן עם סרט הקפטן במשחק בו ניצחה מכבי 2–6 את הפועל באר שבע.
עונה לאחר מכן העפיל עם מכבי לליגת האלופות, שם שיחקה במסגרת שלב הבתים, וכן לגמר גביע המדינה עונה שנייה ברציפות.
בפתיחת עונת 2016/2017, עם עזיבת ערן זהבי את הקבוצה, מונה אלברמן לקפטן הקבוצה, תפקיד אותו מילא עד חזרתו של ייני למועדון בהמשך העונה.
משחקו האחרון במדי מכבי היה בהפסד לבני יהודה תל אביב בגמר גביע המדינה 2017. בסך הכל שיחק אלברמן שבע שנים במכבי תל אביב, וכבש חמישה שערים ב-216 הופעות ליגה במדי הקבוצה.
ב-1 ביוני 2017 חתם אלברמן לשנתיים במכבי חיפה, ולקראת תחילת העונה מונה לקפטן הקבוצה בצוותא עם דקל קינן.
בעונת 2018/2019 שותף בשני משחקי ליגה בלבד, וב-6 ביוני 2019 הודיע על פרישתו ממשחק פעיל.
ב-20 בנובמבר 2002 ערך אלברמן את הופעת הבכורה שלו בנבחרת ישראל, במשחק ידידות מול נבחרת מקדוניה.
ב-17 באוקטובר 2007 כבש את שערו היחיד במדי הנבחרת, במשחק ידידות מול נבחרת בלארוס.
במשחקי מוקדמות יורו 2008 היה אלברמן שחקן הרכב קבוע בנבחרת, ובטורניר מוקדמות מונדיאל 2010 שותף בחמישה משחקים.
לאחר מכן לא זומן לסגל הנבחרת במשך תקופה ארוכה, ובטורניר מוקדמות מונדיאל 2014 שותף בחמישה משחקים.
ב-27 באוגוסט 2015 הודיע אלברמן על פרישתו מהנבחרת, לאחר שערך במדיה 36 הופעות, וכבש שער אחד.
לאחר פרישתו הוציא אלברמן ספר בשם "6" הכולל שמונה סיפורים קצרים המבוססים בחלקם על אירועים אמיתיים שקרו לו.
ב-9 ביולי 2019 מונה לעוזרו של מרקו בלבול, מאמן מכבי חיפה.
ב-10 ביוני 2021 מונה למנהלה הספורטיבי של מכבי חיפה.
ב-4 במאי 2025 פוטר מתפקידו יחד עם ברק בכר לאחר הפסד 1–5 בדרבי של חיפה.
גל אוחובסקי (נולד ב-27 בספטמבר 1958) הוא עיתונאי, עורך, מנחה, תסריטאי ומפיק קולנוע ישראלי.
כיהן כנשיא איגי - ארגון נוער גאה עד שנת 2021.
אוחובסקי נולד בחדרה ועד גיל חמש גדל בווינה, שם התגורר עם הוריו במסגרת לימודיו של אביו.
עם חזרת המשפחה לישראל ב-1963, התגורר בחדרה ובבית הספר התיכון למד בפנימייה של בית הספר התיכון החקלאי פרדס חנה.
בנעוריו הצטיין בספורט ואף שיחק תקופה קצרה כמגן במדי הנוער של מכבי פרדס כץ.
בגיל 14 נרשם פעמיים בסגל הקבוצה והופיע פעם אחת על המגרש.
את שירותו הצבאי התחיל בקורס טיס, וכעבור 11 חודשים נשר ממנו ועבר לשרת בבסיס לוחמה אלקטרונית באום חשיבה.
לאחר שירותו הצבאי גר בתל אביב ולמד צילום בבית הספר "קמרה אובסקורה" וכן משפטים באוניברסיטת תל אביב.
עבד כשבע שנים כדייל ב"אל על".
בשנת 1983 בעודו סטודנט, היה אוחובסקי אחד משלושת המוציאים לאור של כתב העת ההומוריסטי "טיק בשכל".
אל המקומון "העיר" הגיע במקרה, לאחר שכתב מכתב למערכת כתגובה לכתבה על דיילי-אוויר, והוזמן לריאיון עבודה.
תחילה כתב במדור התרבות על אירועי תרבות עתידיים.
בהמשך, כתב אוחובסקי באופן קבוע מדור המלצות בשם "יהיה טוב" וכן כתב טור בשם בדוי בשם "משה" שתיאר את חוויותיו של בחור הומוסקסואל בעיר הגדולה.
ב-1989 עבר לעיתון "חדשות" של רשת שוקן, בו ערך מוסף חדשני בשם "התוספת" וכתב מדור במוסף בשם "אוחובסקי בדרכים".
בגיל 32 (בשנת 1990) מונה לעורך "העיר", ועסק בכך כשנתיים.
בתקופה זו ערך לצד ליאור סולימאן מחברת NMC שלושה אוספים של מוזיקה אלטרנטיבית לועזית, והם "עצמאי בעיר" (1990), "עצבני בעיר" (1991) ו"רכרוכי בעיר" (1992).
בשנת 1993 החל לעבוד בעיתון "מעריב", שם שימש ככתב מוזיקה של השבועון "מעריב לנוער" ויצר וערך את מוסף "תרבות מעריב", במסגרתו שימש גם כמבקר מוזיקה.
ב-2003, לאחר עשור של עבודה ב"מעריב", פוטר אוחובסקי, והוא חזר לכתוב מדור אישי בשם "הנטיות של אוחובסקי" ב"עכבר העיר".
בשנת 2005, עקב הצמצומים שנעשו במקומון, עזב את מערכת "העיר" והחל לכתוב במגזין "Time Out תל אביב".
בראשית הקריירה הקולנועית-טלוויזיונית שלו, עסק אוחובסקי בפן המוזיקלי של היצירות בהן היה מעורב, כאשר תרומתו הראשונה הייתה הפקת הפסקול של סרטו של איתן פוקס "שירת הסירנה" ב-1994. בשנת 1997 התנסה לראשונה בתסריטאות כשכתב שליש מפרקי העונה הראשונה של סדרת הטלוויזיה של איתן פוקס, "פלורנטין".
בשנת 1998 כתב תסריט עלילתי ראשון, לדרמת הטלוויזיה "בעל בעל לב", אותו ביים פוקס.
הדרמה עקבה אחר קבוצת צעירים בעיירה קטנה העומדים על סף חייהם הבוגרים, השואפים להגשים את חלומותיהם והמגבשים לעצמם זהות מינית וחברתית.
בשנת 2002 התנסה לראשונה בהפקה קולנועית, כשהפיק ביחד עם אמיר הראל את סרטו של פוקס "יוסי וג'אגר", שכתב התסריטאי והעיתונאי אבנר ברנהיימר.
הסרט "יוסי וג'אגר" עוקב אחר מערכת יחסים הומוסקסואלית בין שני קצינים קרביים בצה"ל, ומככבים בו אוהד קנולר ויהודה לוי.
הסרט זכה להצלחה רבה, השתתף בפסטיבלים לקולנוע ברחבי העולם וזכה בפרס האקדמיה לטלוויזיה.
ב-2004 כתב והפיק סרט נוסף של פוקס, "ללכת על המים".
הסרט עוקב אחר מסעו של סוכן "המוסד" הנשלח לחסל פושע נאצי מזדקן, באמצעות התקרבות לנכדתו המתגוררת בישראל, ואחיה ההומו שחי בגרמניה.
גם סרט זה השתתף בפסטיבלים לקולנוע ברחבי העולם, ובהם בפסטיבל ברלין.
הסרט גרף מספר פרסי קולנוע נחשבים והופץ להקרנה במספר מדינות בעולם.
ב-2005 יצר אוחובסקי סרט נוסף עם פוקס, בשם "הבועה", דרמה המספרת את סיפורה של קבוצת צעירים תל אביבית, בחיפושיהם אחר אהבה וזוגיות על רקע המציאות הביטחונית והפוליטית בישראל.
ב-1993 הנחה את "לילה רוק" בערוץ 3 בכבלים.
בשנת 1997 החל אוחובסקי להנחות בערוץ 2 את תוכנית התרבות "המעגל הקטן", ששודרה במשך שלוש עונות מלאות.
בין השנים 2006–2010 היה חלק מסגל השופטים של תוכנית המציאות "כוכב נולד" ששודרה בקשת.
בשנת 2009 הנחה אוחובסקי את התוכנית "פסקול העשור" בערוץ 24. ב-2010 עבר להגיש יחד עם מרגלית צנעני את התוכנית "גל ומרגול" ששודרה בערוץ זה.
ב-2011 הגיש באותו ערוץ את התוכנית "גל ואלירז" יחד עם אלירז שדה שהחליף את מרגלית צנעני.
בשנת 2012 הנחה אוחובסקי לצד אלירז שדה את תוכנית האקטואליה "מה אתם אומרים?" ששודרה בערוץ 2. בהמשך אותה שנה, החל אוחובסקי להנחות את תוכנית הראיונות "פסקול חיי" המשודרת בערוץ 24, וכן החל לשמש כשופט בתוכנית המציאות "אייל גולן קורא לך".
בשנת 2015 השתתף בעונה השלישית של התוכנית "גולסטאר".
ביוני 2019 החל להנחות את התוכנית "24 בצהריים" בערוץ 24, יחד עם מעיין אדם ועדי לאון.
במאי 2020 עלתה לשידור בכאן 11 סדרת הדוקו "המהפכה הגאה" אותה כתב וביים יחד עם לירן עצמור.
במקביל, עלתה סדרת רשת בשם "המהפכה הגאה שלי".
אוחובסקי פועל במשך שנים רבות לעידוד יציאה מהארון, ובמיוחד של זמרים וזמרות.
בשנת 2001 פרסם במוסף "סופשבוע" של "מעריב" את ריאיון היציאה מהארון של עברי לידר.
בהקשר זה, הוא נתפס במידה רבה כמי שהיה מעורב באאוטינג של דמויות ציבוריות בישראל, על אף שהוא אינו סבור כך.
בין היתר נקשר שמו כמי שפעל להוצאתם מהארון של יהודה פוליקר ויהודית רביץ.
באוגוסט 2010, לאחר הופעתו של הראל סקעת בעצרת של הקהילה הגאה בתל אביב לציון שנה לרצח בברנוער, אמר אוחובסקי כי "הופעתו של הראל סקעת השפילה אותי".
אוחובסקי אמנם לא חשף באופן מפורש את נטייתו המינית של סקעת, אולם התבטאותו בנושא הוגדרה על ידי רבים כאאוטינג.
סקעת אכן יצא מהארון חודשים ספורים לאחר המקרה.
בנובמבר 2011 השתתף אוחובסקי בקמפיין "אחרי כל לילה מגיע יום", שנולד בעקבות ארבעה מקרי התאבדויות בקהילה הגאה, מספר חודשים לפני כן.
לצד אוחובסקי השתתפו בקמפיין גם עברי לידר, שורטי, ג'ייסון דנינו הולט, אביעד קיסוס, עומרי חיון, ציונה פטריוט, אוריאל יקותיאל, קיי לונג, אבנר דפני, שי דויטש, יניב ויצמן ואחרים.
בשנת 2014 השתתף בקליפ השיר "Everybody Needs a Man" של עופר ניסים ומאיה סימנטוב, שיצא לכבוד מצעד הגאווה באותה השנה.
ביוני 2015 במלאת 40 שנה לאגודת הלהט"ב זכה אוחובסקי להיכלל בין 40 המשפיעים בתולדות קהילת הלהט"ב.
בנובמבר 2021 התפרסם תחקיר של כאן חדשות שממנו עולה חשד כי אוחובסקי פעל באלימות וביצע בגברים אחרים מעשים מגונים בכוח.
בעקבות התחקיר פרש אוחובסקי מארגון "איגי".
המשטרה פתחה בבדיקת העובדות, ולאחר מכן נפתחה חקירה פלילית, שנסגרה מחוסר אשמה במרץ 2022.
מאז 1988 מתגורר אוחובסקי בתל אביב עם בן זוגו, במאי הקולנוע איתן פוקס.
2017 - כמעט מפורסמת, שופט
2016 - צומת מילר, בתפקיד עצמו
2010 - מתלהבת, בתפקיד עצמו
2007 - השיר שלנו, בתפקיד עצמו
1999 - אלברט, בתפקיד עצמו
2017 - מועדון תרבות, מנחה מחליף
2017 - גב האומה, בתפקיד עצמו
2016 - אייל גולן קורא לך, שופט
2013 - פירסטקלאס, בתפקיד עצמו
2013 - הרווק עם דודו אהרון, בתפקיד עצמו
2012 - מה אתם אומרים?, פאנליסט
2011 - האולפן השקוף, מנחה
2011 - ארץ נהדרת, בתפקיד עצמו
2010 - דיבור חדיש, פאנליסט
2010 - הפסקול הישראלי, מראיין
2006 - מועדון לילה, בתפקיד עצמו
2006 - הבועה, ייעוץ מוזיקלי
2002 - יוסי וג'אגר, ייעוץ מוזיקלי
1997 - פלורנטין, ייעוץ מוזיקלי
גל אלסטר (נולד ב-1959) נפטר בדצמבר 2023 הוא רקדן וכוריאוגרף ישראלי.
אלסטר הוא מתלמידיו הראשונים של ירון מרגולין ותלמידו של צבי גוטהינר.
הופיע בלהקת המחול בת שבע, "תמר" ובלהקת קול ודממה ובתיאטרון תמונע.
היה מורה בלהקות בת דור ובתאטרון מחול ענבל.
אלסטר הוא המנהל האמנותי של להקת נובה, הפועלת על פי שיטת המחול ההוליסטי.
יצירותיו ככוריאוגרף מועלות בישראל, הולנד ורוסיה והוא חבר בעמותת הכוריאוגרפים.
אלסטר יצר סוגה אלטרנטיבית במחול שהוצגה ב-2002 בסדרת ההופעות "off center" בשיתופו של עידו תדמור.
אלסטר גם כותב ביקורות מחול, בשנות ה-80 כתב בשבועון כותרת ראשית ובשנות ה-2000 בשבועון "Time Out תל אביב".
בשנת 2006 סרט תיעודי אודותיו שודר בערוץ 8, במסגרת הסדרה "בתים בעיר",הסרט עקב אחרי האופן שבו מגוריו ואמנותו חולקים חלל משותף, במבנה תעשייתי בדרום העיר המשמש לו גם כסטודיו למחול.
גל אמיר (נולד ב-6 בפברואר 1968) הוא סופר, עורך דין וחוקר משפט ישראלי.
גל אמיר נולד בעפולה, בן לרבקה ואברהם אמיר.
משפחתו מתגוררת בארץ ישראל זה שמונה דורות.
מצד אמו הוא נינו של רבי יוסף שמואל ברנדויין-מוריה, האדמו"ר מסטרטין.
הוא בוגר תיכון "אורט עפולה" ואת שירותו בצה"ל עשה בחיל התותחנים.
למד משפטים באוניברסיטה העברית; בשנת 1994 קיבל רישיון עריכת דין ובשנת 2006 רישיון נוטריון.
בין השנים 1990–1992 היה עוזרו הפרלמנטרי של חבר הכנסת יאיר צבן.
משנת 1994 עוסק בעריכת דין בעפולה.
ספרו הראשון, "עפולה, רחוב האופרה 3", הוא רומן משפטי שיצא לאור בשנת 1998. את שמו של ספרו השלישי, "לילה אדום", בחרו גולשי אתר ynet; הגולשים קיבלו פרק מן הספר לקריאה והתבקשו להציע שם.
ספר זה היה מועמד בשנת 2003 לפרס גפן בקטגוריית "ספר המדע הבדיוני או הפנטזיה העברי המקורי הטוב ביותר".
כתיבתו של אמיר מתרכזת בספרי מתח ואימה, אך אחד מספריו, "חיילי הבדיל צועדים לאיטם", הוא רומן על רקע שירותו הצבאי.
בביקורת על ספרו "השלישית בשורה השנייה" בעיתון "הארץ" הציג אותו הסופר אמנון ז'קונט כאחד המחברים העומדים בשורה הראשונה של סופרי המתח בישראל.
בשנת 2012 קיבל תואר שני בלימודי דמוקרטיה מהאוניברסיטה הפתוחה.
המשיך לדוקטורט במשפטים באוניברסיטת חיפה, ובשנת 2017 קיבל תואר דוקטור, על עבודה שכותרתה "תפיסת הריבונות בדיני מדינת ישראל לאור קיומו של מוסד 'העדה הדתית' במשפט הישראלי", בהנחיית פרופ' פניה עוז-זלצברגר.
ממשיך בפעילות במסגרת אוניברסיטת חיפה כחוקר וכמרצה.
בשנת 2014 השתתף יחד עם אביו, אחותו ואחיינו בחידון הציונות הראשון.
משפחת אמיר זכתה במקום השני.
לקראת פסח 2023 השתתף אמיר בכתיבת "הגדת ההתנגדות", קובץ דברי שירה והגות המבטאים את המחאה נגד הרפורמה המשפטית, על בסיס טקסטים ששלחו גם אבי עופר, אורי קציר, חנה סקרה, ניצן בר-אבני ואחרים.
את ההגדה ערך המשורר אילן שיינפלד וליוו צילומי הצלמת חן ליאופולד.
בשנת 2025 השתתף במיזם "סיפור.חיים" להנצחת הנרצחים בטבח שבעה באוקטובר וחללי מלחמת חרבות ברזל, וכתב ספר על חייה של , שנרצחה במסיבת הנובה.
אמיר נשוי לשילה ענבר, עורכת דין, ואב לבת ובן.
הוא מתגורר ביישוב הקהילתי אשחר שבגליל.
עפולה, רחוב האופרה 3 – רומן מתח משפטי, כנרת זמורה-ביתן דביר, 1998. סוזן סעדון, עורכת דין חסרת ניסיון, שנפצעה קשה בפיגוע שבו נרצח בעלה, מייצגת את ידידהּ, ז'קו בלאיש, העומד לדין באשמת רצח.
כפי שמבטיחה כותרת המשנה של הספר, "רומן מתח משפטי", מציג הספר לקורא לא רק את מאפייני הנפשות הפועלות ואת עלילת המתח שבה הן מעורבות, אלא גם פרקים בסדר הדין הפלילי, כולל תקדימים רלוונטיים.
חיילי הבדיל צועדים לאיטם – רומן על רקע המציאות בישראל, השאוב מחוויותיו של אמיר כחייל סדיר בחיל התותחנים במהלך האינתיפאדה הראשונה, כנרת זמורה-ביתן דביר, 2000.
לילה אדום – ספר מתח ואימה בסוגת הערפדים, כנרת זמורה-ביתן דביר, 2003.
השלישית בשורה השנייה – רומן בלשי, כנרת זמורה-ביתן דביר, 2005. הרומן נכתב על רקע השחיתות האלימות בישראל, ולצדם פיגועי האינתיפאדה השנייה.
גיבורו הוא אבי כהן, המכונה רומנו, קצין משטרה שסרח והודח.
ידידו מהשירות הצבאי, איש העסקים אשר קנטור, שוכר אותו על מנת שיאתר את קיילי טרנר, שנעלמה עם עשרה מיליון דולר של קנטור.
המתמחה – רומן בלשי על רקע העמק והגליל, כנרת זמורה-ביתן דביר, 2007. גיבורת הספר היא רֶבֶּקָה, מתמחה אצל עו"ד סוזן סעדון בעפולה, החשודה במעורבות ברצח בעלה, קצין משטרה שנרצח ביריות בעת שנהג במכוניתם כשרֶבֶּקָה לצדו.
רוח צפונית – ספר מתח המתרחש בעיירה בגליל, כנרת זמורה-ביתן דביר, 2011. גיבור הספר הוא העיתונאי רובי שרקליס, שנשלח לסקר רצח סדרתי של נערות בעיירת נעוריו הגלילית.
תגובת שרשרת, הוצאת סלע ספרים, 2013 - רומן בלשי אודות עורך דין פלילי המוצא עצמו בסכנת חיים מול שורת התנקשויות בחייו.
אנגארד הסייף, הוצאת כנרת זמורה-ביתן דביר, 2019 - רומן היסטורי על טבריה בימי דאהר אל-עומר.
אפקט הפעמון, הוצאת מטאור, יוני 2022. ספר מתח וריגול המתרחש בעיר התחתית בחיפה.
גיבור הספר הוא סוחר גרוטאות שרכש עזבון של וטרן, חייל רוסי שלחם במלחמת העולם השנייה, ומסתבך בפרשת ריגול עם מרגלת איראנית הפועלת כפרופסור למחשבת ישראל באוניברסיטת חיפה וחוקרת העומדת בראש צוות חשאי של המשרד לנושאים אסטרטגיים.
להציל את יובל, הוצאת סלע ספרים, 2025. בשנת 2032 סרן שחר זגורי נשלח במכונת זמן למינכן של שנת 1922 כדי להרוג את היטלר ולמנוע את השואה.
עקב מגבלה של מכונת הזמן הוא מוצא את עצמו בעפולה של שנת 1983, ומחפש את דרכו חזרה לישראל של 2032, ובדרכו הוא מציל את יובל.
גל גדות-ורסנו (נולדה ב-30 באפריל 1985) היא דוגמנית, שחקנית ומפיקה ישראלית.
חברת האקדמיה האמריקאית לקולנוע ומלכת היופי של ישראל לשנת 2004.
זכתה לפרסום עולמי כשגילמה את דמותה של ג'יזל ישר בסדרת הסרטים האמריקאית "מהיר ועצבני".
לשיא הצלחתה הגיעה כאשר גילמה את גיבורת-העל וונדר וומן ביקום הקולנועי של DC בסרטים "באטמן נגד סופרמן: שחר הצדק", "וונדר וומן", "ליגת הצדק" ו-וונדר וומן 1984".
גדות נולדה בפתח תקווה, וב-1993, כשהייתה בת 8, עברה עם משפחתה להתגורר בשכונת גבעת טל שבראש העין.
אביה מיכאל (מיכה) גדות הוא מהנדס ואיש הייטק, ואימה אירית (לבית וייס) מורה.
יש לה אחות קטנה בשם דנה.
שם המשפחה המקורי של הוריה היה "גרינשטיין" לפני שעברתו אותו לנוכחי.
חלק מסביה עלו לארץ ישראל כניצולי שואה ועם זאת היא גם דור שמיני בארץ ישראל.
בנעוריה למדה ריקודי ג'אז והיפ-הופ במשך 12 שנים.
בוגרת תיכון בגין בראש העין במגמת ביולוגיה.
בשנת 2005 התגייסה לצה"ל בגיל 20, לאחר זכייתה בתחרות מלכת היופי, ושירתה שנתיים כמדריכת אימון גופני בפו"ם.
ב-2007 נרשמה ללימודי תואר במשפטים וממשל במרכז הבינתחומי הרצליה, אך לאחר זמן קצר הקפיאה את הלימודים כדי להתמקד בקריירת המשחק.
גדות חזרה לספסל הלימודים בשנה שלאחר מכן ב-2008. לבסוף פרשה סופית מהלימודים.
בשנת 2004 בגיל 18 וחצי, מיד לאחר זכייתה של גדות בתואר "מלכת היופי של ישראל", הוחתמה בסוכנות הדוגמנות "לוק".
לאחר מכן ייצגה את ישראל בתחרות מיס יוניברס ("מיס תבל"), בריאיון לידיעות אחרונות אמרה "לא רציתי לזכות.
חשבתי שזו אחריות גדולה מדי לבחורה בת 18–19. החלטתי שאני לא רוצה להתקדם בתחרות הזו.
העמדתי פנים שאני לא יודעת אנגלית ולבשתי בערך את כל הדברים הלא נכונים.
ב-2007 הצטלמה גדות לסדרת צילומים ביוזמה של משרד התיירות, וכן צולמה באירוע של הקונסוליה הישראלית בניו-יורק בשיתוף עם המגזין האמריקאי "מקסים".
בתמונה הראשית מופיעה גדות בבגד ים תחת הכותרת "נשות צבא ההגנה לישראל".
צילום זה שלה כיכב גם על שער עיתון ה"ניו יורק פוסט" תחת הכותרת "Piece במזרח התיכון" מטעם משרד החוץ הישראלי.
צילומים אלו התפרסמו בכל העולם ועוררו חילוקי דעות רבים ובארץ עלו תגובות במחאה נגד אופי הצילומים החושפני.
הצילומים עוררו עניין בכלי תקשורת רבים בעולם וגדות זכתה בזכותם לחשיפה בינלאומית.
בזכות החשיפה הופיעה גדות בקמפיין בינלאומי לבושם "פרי אליס".
בשנים 2008–2016 הייתה הפרזנטורית של חברת האופנה הישראלית "קסטרו", בתחילה לצדו של יונתן ווגמן.
ב-2009 הוחתמה גדות לסוכנות הדוגמנות הבינלאומית "אנדוור", ובכך הפכה לישראלית הראשונה המיוצגת בסוכנות זו.
ב-2013 כיכבה בקמפיין של מותג הטיפוח "Vine Vera" הקנדי.
בשנים 2014–2016 שימשה כפרזנטורית של מותג הטיפוח "קרליין" הישראלי.
בשנים 2015–2016 שימשה כפרזנטורית לבושם "במבו" של מותג האופנה "גוצ'י" האיטלקי.
בשנים 2016–2017 הייתה הפנים הבינלאומיות של רשת האופנה "מיס סיקסטי" האיטלקית.
בשנים 2016–2017 גדות שימשה כפרזנטורית של חברת המשקפיים "אירוקה" הישראלית.
ב-2018 נבחרה גדות כפרזנטורית עם חוזה לשנתיים למותג הספורט "ריבוק" העולמי.
ב-2018 נבחרה גדות כפרזנטורית למותג האיפור "רבלון" האמריקאי, והחל מ-2019 היא הפרזנטורית של הוט.
ב-2012 השתתפה בקמפיין למותג האלכוהול "קפטן מורגן" האמריקאי.
בשנים 2015–2018 גדות הייתה הפרזנטורית לטלפונים חכמים של "Huawei" הסינית.
ב-2017, גדות הופיעה במהלך הסופרבול, הנחשב לאירוע בעל הרייטינג הגבוה ביותר בארצות הברית, בתשדיר פרסומת של חברת שירותי האינטרנט הישראלית "Wix" לצד השחקן האנגלי ג'ייסון סטיית'האם.
לאחר מכן היא השתתפה בפרסומת בצפון אמריקה ל-"League of Angels", משחק רשת ומובייל של חברה סינית.
ב-2018 נבחרה גדות כפרזנטורית של חברת המחשבים "ASUS" הטייוואנית.
גדות כיכבה גם על שערים של כתבי עת ישראלים, ובהם: "לאשה" (7 פעמים), "Go" (3 פעמים), "את", "Cosmopolitan Bride", "מעריב לנוער" (פעמיים), "בלייזר", וב"פנאי פלוס".
באוגוסט 2007 לוהקה לתפקיד הראשי בסדרת הדרמה הישראלית "בובות" בערוץ HOT3 בתור בחורה דתייה בשם מרים (מרי) אלקיים.
בשנת 2008 השתתפה ב"תפוס ת'פסטיגל - הרפתקה במצולות" עם השיר "מאוהבת", וגם הנחתה בו לצד גיא זו-ארץ.
בשנת 2009 השתתפה בסרט הקולנוע ההוליוודי "מהיר ועצבני 4" וגילמה את סוכנת המוסד לשעבר ג'יזל ישר, לצידם של וין דיזל ופול ווקר.
בשנה זו, היא גם גילמה את ליסה בתפקיד אורח בסדרת הטלוויזיה האמריקאית המצליחה של HBO, "הפמליה".
בראיון במרץ 2013 ל"ידיעות אחרונות" אמרה גדות על צילומי הפמליה "פשוט לא נהניתי לעבוד איתם, אדריאן גרנייה (כוכב הסדרה) ניסה להתחיל איתי ואחרי שסירבתי הוא מירר לי את החיים".
עוד באותה השנה, שיחקה בתור אוליביה במיני-סדרת הדרמה "החיים היפים" שיצר אשטון קוצ'ר ושודרה בערוץ CW האמריקאי.
בשנת 2010 שיחקה בקומדיית הפעולה האמריקאית "כמו יום ולילה" בתור נעמי לצידם של טום קרוז וקמרון דיאז.
היא גילמה את נתניה במספר סצנות בסרט האמריקאי "דייט לילי" לצדו של מארק וולברג, שבה דיברו שניהם בעברית.
בשנת 2011 היא חזרה לתפקיד ג'יזל בפעם השנייה בסרט הפעולה האמריקאי "מהיר ועצבני 5".
בנוסף באותה שנה, שיחקה בסדרת הפשע את התפקיד הנשי הראשי בסדרה "עספור" ב-HOT3, קיקה – בעלת קופי-שופ באמסטרדם.
בשנת 2012 שיחקה בסדרת הדרמה הישראלית של רשת בערוץ 2 "קטמנדו" בתפקיד ימית בראלי.
בשנת 2013 שיחקה בסרט "מהיר ועצבני 6", ושבה לגילומה של ג'יזל בפעם השלישית.
בסרט גדות התעקשה לבצע את כל הפעלולים בעצמה.
התפקיד הישראלי הראשון שלה על המסך הגדול היה בסרט "שושנה חלוץ מרכזי" בשנת 2014, קומדיה ישראלית שבה גילמה את מירית בן הרוש, הדמות הנשית הראשית בסרט, לצד אושרי כהן.
בנובמבר 2014 לוהקה לתפקיד הראשי בסרט ההוליוודי "בן חור", עיבוד מחודש לאפוס המצליח מ-1959, אך נאלצה לוותר עליו בשל בעיית לוחות זמנים עקב התחייבות קודמת שלה להפקת "באטמן נגד סופרמן".
בשנת 2015 החלה חברת הצעצועים האמריקאית "מאטל" לשווק בובת ברבי המבוססת על דמותה העתידית של גדות בתור וונדר-וומן.
באותה שנה הופיעה גם על גבי תמונה בסרט "מהיר ועצבני 7" ובסצנה שנמחקה שב-DVD אפשר לצפות בה, ובתוך כך הרביעי בסדרת הסרטים הזו שבו הוצגה דמותה ג'יזל ישר.
בשנת 2016 שיחקה גדות בסרט האמריקאי "באטמן נגד סופרמן: שחר הצדק" את וונדר וומן, האלטר-אגו של דיאנה פרינס, לצד בן אפלק וג'סי אייזנברג.
בנוסף ב-2016, בחודש פברואר יצא סרט המתח האמריקאי "999" שבו שיחקה גדות את אלנה ולסלוב לצד קייסי אפלק, עם הבמאי האוסטרלי ג'ון הילקוט.
באפריל באותה שנה כיכבה בסרט המתח האמריקאי "קרימינל" בתור ג'יל פופ לצדו של ראיין ריינולדס, ובבימויו של הישראלי אריאל ורומן.
באוקטובר יצאה לאקרנים קומדיית הפעולה האמריקאית "השכנים של ג'ונס" בכיכובה של גדות בתור נטלי ג'ונס, לצד איילה פישר וג'ון האם.
בסרט גילמה סוכנת מוסד לשעבר הפועלת תחת מסווה בפרברים.
במאי 2017 יצא לאקרנים הסרט האמריקאי בכיכובה "וונדר וומן" לצד כריס פיין.
זהו סרט סולו לגיבורת העל דיאנה פרינס / וונדר וומן, והסרט השני שבו גדות מגלמת אותה בתוך היקום הקולנועי של DC.
הסרט זכה לביקורות משבחות ברחבי העולם, והפך לשובר קופות עם הכנסות שיא לבמאית של כ-105 מיליון דולר בסוף השבוע הראשון להקרנתו באמריקה הצפונית.
הסרט הוחרם על ידי ממשלות לבנון, תוניסיה, הרשות הפלסטינית וקטר, בשל שירותה כחיילת בצבא הישראלי.
בצאתו של הסרט, "וונדר וומן" היה הסרט הרווחי ביותר בבימויה של אישה.
על ההצלחה הכלכלית אמרה גדות "התוצאות של הסרט מראות שהעולם היה מוכן לסרט אקשן שיונהג על ידי אישה".
בנובמבר 2017 יצא לאקרנים הסרט "ליגת הצדק", ובו גדות מגלמת שוב את וונדר וומן לצד בן אפלק והנרי קאביל.
ב-29 בספטמבר 2018 פורסם כי גדות תשחק בתפקיד הראשי בסרט "מוות על הנילוס" המבוסס על רב המכר מאותו השם מאת אגתה כריסטי.
ב-2018 החלה הפקת סדרת טלוויזיה על דמותה של הדי לאמאר, בגילומה של גל גדות.
באוקטובר 2020 פורסם כי גדות תגלם את דמותה של מלכת מצרים ההלניסטית, קלאופטרה.
הליהוק גרר תגובות רבות ברשת שטענו שהמינוי אינו ראוי כיוון שגדות לבנה והתפקיד אמור להינתן לשחקנית כהה יותר כיוון שקלאופטרה הייתה מצרית.
בנוסף, הייתה ביקורת בעולם הערבי על בחירתה של ישראלית לתפקיד וטענו כי מדובר ב"ניכוס תרבותי".
בינואר 2021 פורסם כי חברת נטפליקס החליטה ליצור גרסה נשית לסדרת סרטי ג'יימס בונד, וגדות נבחרה לתפקיד המרגלת המהוללת.
ביוני 2021 גילמה שוב את דמותה של ג'יזל ישר במהיר ועצבני 9.
בנובמבר 2021 פורסם כי גדות תגלם את דמותה של המלכה הרעה בסרט "שלגיה", עיבוד לייב אקשן לסרט המונפש "שלגיה ושבעת הגמדים".
בדצמבר 2022 פורסם כי גדות תשוב לגלם את דמותה של ג'יזל ישר בסרט "מהיר ועצבני 10".
בראיון ל-ComicBook.com, גדות הזכירה שהיא שמעה מג'יימס גאן ופיטר ספרן כי הם יעבדו יחד איתה על "וונדר וומן 3".
ב-25 בדצמבר 2019 פורסם כי קשת אינטרנשיונל וחברת ההפקה של גל גדות ובעלה ירון ורסנו חוברות על מנת להפיק סרט בארצות הברית לספר השנוי-במחלוקת "גדר חיה" מאת דורית רביניאן, המתאר רומן בין אסיר ביטחוני פלסטיני-מוסלמי לאישה יהודייה-ישראלית.
אתר סרוגים ביקר את הספר גם על תיאור "עישון חשיש כמעשה לגיטימי", כשבנוסף נטען, "כי מלבד בעיית ההתבוללות, בספר מוצגים חיילי צה"ל כפושעי מלחמה סאדיסטים שמושווים לחמאס וכינויה של מדינת ישראל כ"כיבוש".
גדות משמשת כאחת ממפיקי הסרט "וונדר וומן 1984" בכיכובה, אשר יצא לאקרנים ב-25 בדצמבר 2020.
ב-28 באפריל 2021 פורסם שגדות תפיק ותככב בסרט המתח "Meet Me In Another Life", הפקה משותפת לגדות וורסנו באמצעות המותג "Pilot Wave", וחברת ההפקות והמימון "אטלס אנטרטיינמנט" .
הסרט הוא עיבוד קולנועי לרומן הביכורים באותו שם של הסופרת קטריונה סילווי, שיצא לאור בארצות הברית יום קודם לפרסום, ב-27 באפריל.
במרכז העלילה עומדות דמויותיהם של אישה וגבר, טורה וסאנטי, הנפגשים במקרה ומתאהבים בעיר זרה, ותאונה טרגית קוטעת את אהבתם הקצרה.
ב-11 באוגוסט 2023 יצא הסרט "לב של אבן" אשר הופק על ידי חברת ההפקות של גדות ובעלה ביחד עם שתי חברות הפקה נוספות כאשר גדות ובעלה היו בין היתר חלק מצוות מפיקי הסרט.
בנוסף גדות כיכבה בתפקיד הראשי בסרט לצד שחקנים כמו ג'יימי דורנן וגלן קלוז.
בפברואר 2013 סוקרה בתוכנית "דוקוסלב" של HOT.
בשנים 2016–2017 לרגל קידום הסרטים שלה, התראיינה גדות בתוכניות האירוח האמריקאיות מהנצפות ביותר: אלן דג'נרס, ג'ימי קימל, קונאן או'בריאן, ג'יימס קורדן, בוקר טוב אמריקה, קלי ריפה וראיין סיקרסטס, וג'ימי פאלון.
בינואר 2017 הגישה גדות יחד עם השחקן האוסטרלי כריס המסוורת' את פרס הסרט הזר הטוב ביותר בטקס פרסי גלובוס הזהב ה-74. במרץ 2017 נאמה על הבמה לצדו של כריס פיין בטקס פרסי בחירת הילדים של ניקלודיאון האמריקאי, והציגה את הקדימון לסרט "וונדר וומן" בכיכובם.
במאי 2017 הגישה גדות את פרס הדור לסדרת סרטי "מהיר ועצבני" (שהיא גם שיחקה בחלקם) והעניקה אותו לכוכב וין דיזל, בטקס פרסי הסרטים והטלוויזיה של MTV האמריקאי.
באוגוסט 2017 הגישה את פרס "קליפ השנה" בטקס פרסי הווידאו קליפים של MTV לשנת 2017.
ב-7 באוקטובר 2017 הנחתה פרק של תוכנית המערכונים האמריקאית "סאטרדיי נייט לייב", אשר משודרת בשידור חי ברשת NBC וזוכה לרייטינג גבוה מדי עונה.
גדות פתחה את המונולוג שלה בעברית, בפנייה לחברים ולמשפחה בבית.
לראשונה בישראל התוכנית שודרה בשידור חי בערוץ yes Comedy שבלוויין (כשעד אז התוכנית שודרה בהפרש של כשבוע).
ב-2004 זכתה בתואר מלכת היופי של ישראל בטקס שנערך בערוץ 2 של רשת, בו הוענק לה גם מכונית סיטרואן C3, וחוזה דוגמנות ב"לוק".
ב-2009 דורגה גדות במגזין האמריקאי "Esquire" במקום השני ברשימת הישראליות האהובות.
ב-2011 דורגה במקום השני ברשימת הדוגמניות המרוויחות בישראל של מגזין "פורבס", עם הכנסה שנתית מוערכת של 1,300,000 ש"ח.
ב-2012 המגזין הצפון-אמריקאי "Shalom Life" בחר את גדות למקום החמישי בדירוג "50 הנשים היהודיות המוכשרות, האינטליגנטיות, המצחיקות והיפהפיות ביותר", אחרי בר רפאלי והשחקנית הצרפתייה אווה גרין.
ב-2012 כאשר גדות הייתה הפרזנטורית של "קסטרו" פורסם מחקר שערכה ד"ר רינה דגני מ"גיאוקרטוגרפיה", לפיו הופעותיה התכופות באמצעי התקשורת תרמו לכך שהמותג של החברה היה המועדף מבין מותגי האופנה הידועים בישראל.
באותה שנה, דורגה גדות במקום השני ברשימת הדוגמניות המרוויחות ביותר בארץ של כתב העת "פורבס".
ב-2013 דורגה שוב במקום השני ברשימת הדוגמניות המרוויחות בישראל של מגזין "פורבס", כשאת מרבית הכנסותיה היא עושה כשחקנית.
ב-2014 דורגה במקום ה-84 בדירוג מאה הלוהטות ביותר של המגזין האמריקאי "מקסים".
באותה שנה, זכתה גדות במקום השני ברשימת 100 הנשים היפות בעולם על פי מגזין "TC Candler" האינטרנטי.
בנוסף, המגזין האמריקאי "InStyle" סימן את גדות בתור אחת משתי הישראליות, ביחד עם אודיה רש, שעתידות לככב בהוליווד.
ב-2015 בטקס גאלה של "The Times of Israel" שנערך בניו יורק, במעמד נשיא המדינה לשעבר שמעון פרס, זכתה גדות בפרס השחקנית הישראלית המצליחה בעולם, לצד בר רפאלי שקיבלה את פרס הדוגמנית הישראלית המצליחה בעולם.
ב-2016 זכתה גדות בפרס השחקנית הפופולרית ביותר מהוליווד, בפסטיבל הסרטים הסיני-אמריקני.
באותה השנה, הדמות וונדר וומן בגילומה של גדות (ביחד עם לינדה קרטר) נבחרה לשגרירה של כבוד בתחום ההעצמה הנשית מטעם האומות המאוחדות.
גדות הוזמנה ונאמה במטה האו"ם בניו יורק.
עם זאת, מינוי הדמות בוטל כעבור חודשיים עקב מחאה פמיניסטית נגד וונדר וומן ובשל עצם היותה דמות בדיונית ומושכת.
בדצמבר הייתה מועמדת לפרס איגוד מבקרי הקולנוע האמריקאי על תפקידה בסרט "באטמן נגד סופרמן", אך הפסידה אותו למרגו רובי מ"יחידת המתאבדים".
ב-2017 מצא אתר האינטרנט "Taykey", כי גדות היא הישראלית האהובה ביותר באינטרנט העולמי.
בתחילה, היא עקפה את נטלי פורטמן בדירוג IMDb לאנשים הפופולריים ביותר בהוליווד שנולדו בישראל.
בנוסף, הסרט "וונדר וומן" בכיכובה צבר ציון חיובי של 92% באתר האמריקאי Rotten Tomatoes ונחתם רשמית כ"Certified Fresh", ובכך צלח מעל רוב סרטי גיבורי העל האחרים של DC ומארוול.
לאחר מכן ביוני 2017, גדות אף טיפסה בדירוג השחקנים הפופולריים ביותר והגיעה ב-STARmeter באתר IMDb למקום הראשון.
זמן קצר לאחר מכן, האתר האמריקאי The Hollywood Reporter גילה שגדות טיפסה בטבלת השחקנים המובילים אצלו למקום הראשון (ועקפה את דה רוק), זאת על פי דירוג שנסמך על סטטיסטיקות מכל הרשתות החברתיות.
הסרט "וונדר וומן" בכיכובה הכניס בצפון אמריקה סכום כסף גדול יותר מכל סרטי היקום הקולנועי של DC שיצאו לפניו.
ב-28 ביוני הוסיפו חברי האקדמיה האמריקאית לקולנוע שבוחרת את מועמדי וזוכי האוסקר 744 חברים חדשים ובניהם גדות.
ב-13 באוגוסט 2017 במסגרת פרסי בחירת הנוער 2017 זכתה גדות בפרס כוכבת האקשן של השנה ובנוסף הסרט "וונדר וומן" קטף את פרס סרט האקשן של השנה.
בסוף שנת 2017, על פי "פורבס" גדות היא השחקנית שסרטיה הכניסו באותה שנה הכי הרבה כסף בעולם (בזכות שני סרטים בכיכובה כוונדר וומן) - 1.4 מיליארד דולר, כשבדירוג כלל השחקנים והשחקניות היא מקום שלישי לשנה זו.
באוקטובר 2020, מגזין פורבס דירג את גדות במקום השלישי ברשימת השחקניות המשתכרות ביותר באותה השנה, עם רווחים של 31.5 מיליון דולר.
ביוני 2023 פורסמה ההחלטה להעניק לגדות כוכב משלה בשדרת הכוכבים בהוליווד ב-2024. הכוכב בתחום הקולנוע הוענק לגדות במרץ 2025.
פרסום ברשתות חברתיות ופעילות למען ישראל
גדות מתפעלת עמוד פייסבוק הכולל כ-18 מיליון עוקבים, באינסטגרם כ-109 מיליון עוקבים ובטוויטר כ-3.7 מיליון עוקבים (הנתונים נכונים לחודש ינואר 2024).
בשנת 2014, במהלך מבצע צוק איתן, פרסמה גדות בפייסבוק פוסט של תמיכה בחיילי צה"ל שנאלצים להילחם במחבלים של החמאס שמסתתרים מאחורי נשים וילדים, בתמונה בה נראות היא ובתה הבכורה מברכות על נרות שבת, מעשה שזיכה אותה בתגובות מעורבות, בהן מצד גולשים פרו-פלסטיניים.
ב-2016, בערב יום הזיכרון לחללי מערכות ישראל, היא פרסמה תמונה משעשעת באינסטגרם שלא קשורה לאירוע.
לאחר שספגה ביקורת החליטה להסירה.
בנוסף בשנה זו, במהלך האולימפיאדה פרסמה שני פוסטים לכבוד הזכיות של הישראליים במדליות, ולאחר מכן תצלום שלה עם נשיא המדינה פרס לציון היום שבו נפטר.
ב-12 במאי 2021 צייצה גדות בחשבון הטוויטר שלה מה שלגביה היה מסר של אחדות על רקע אירועי מבצע שומר החומות.
באוקטובר 2023, בזמן מלחמת חרבות ברזל, גדות, יחד עם שחקנים, קומיקאים ומנהלי בידור מהוליווד חתמה על מכתב פתוח לנשיא ביידן.
בנובמבר 2023 ארגנה הקרנה לבכירים בהוליווד של סרטון תיעוד הזוועות שביצעו מחבלי חמאס במסיבה ברעים ובקיבוצים שהוציא דובר צה"ל.
בדצמבר 2023 פרסמה פוסט ובו קראה לארגוני הנשים ולאו"ם לפעול למען הנשים שנפגעו ואלו שמצויות כרגע בשבי חמאס, ולהפסיק לשתוק.
עוד טענה כי "העולם אכזב את נשות ישראל ב-7 באוקטובר".
ב-5 במרץ 2025 קיבלה גדות את אות ההוקרה של הליגה נגד השמצה (ADL) על פועלה במאבק באנטישמיות והעלאת המודעות לנושא.
בנאומה התייחסה לעלייה באנטישימיות אחרי טבח שבעה באוקטובר והדגישה את חשיבות חיזוק הזהות היהודית והאחריות ההדדית של העם היהודי, תוך קריאה למעורבות בקהילה.
בנוסף, קראה לשחרור של כל החטופים הישראלים והביעה את אכזבתה לנוכח ההתעלמות של קהילות וארגונים מול האלימות המינית שבוצעה נגד נשים בטבח שבעה באוקטובר.
באוגוסט 2025 ביקר בכיכר החטופים בתל אביב ועוררה בכך סערה ברשת.
באוקטובר 2025 בזמן צילומי סרט בלונדון נזקקה לאבטחה בשל הפגנות אנטישמיות נגדה.
גדות נישאה לאיש העסקים ירון ורסנו ב-2008. לזוג ארבע בנות והם מתגוררים בלוס אנג'לס, קליפורניה, ארצות הברית.
בדצמבר 2024 פרסמה גדות בעמוד האינסטגרם האישי שלה כי בעת שהייתה בחודש השמיני להריונה הרביעי אובחנה עם CVT, קריש דם מסיבי ומסכן חיים במוחה, ועברה ניתוח חירום.
2: זעם האליםדיאנה פרינס / וונדר וומן תפקיד אורחמהיר ועצבני 10ג'יזל ישרלב של אבןרייצ'ל סטוןגם מפיקה2025שלגיההמלכה הרעהקלאופטרהקלאופטרהIn the Hand of Danteג'ולייט / ג'מה
גל אברהם הוא כדורידן עבר ישראלי, ששיחק בעמדת הקיצוני השמאלי.
אברהם, גדל בעירוני רחובות, ממנה עבר למכבי ראשון לציון והיה לשחקן פעיל בנבחרת ישראל.
אברהם נולד בקיבוץ ברור-חיל, והיה לשחקן כדורעף פעיל בקבוצות ילדים.
בגיל 12, החל לשחק כדוריד בקבוצת הילדים של הפועל רחובות, תחת המאמן אלוני גמליאל.
עד גיל 18 שיחק בקבוצת הנוער של הפועל רחובות ששהדרדרה מבחינה כלכלית ומקצועית ופורקה.
בעונת 1999/2000, חתם ל-3 שנים בקבוצה הבוגרת של עירוני רחובות.
בעונת 2004/2005, חתם בקבוצת מכבי ראשון לציון.
בעונת 2008/2009, הגיע עם קבוצתו, מכבי ראשון לציון, עד לשלב שמינית גמר גביע ההתאחדות האירופי (EHF).
בעונת 2009/2010, במהלך משחק ליגה נגד בני הרצליה, נפצע אברהם ואובחן עם קרע בכליה.
בתאריך 13 במאי 2013, הושהה השחקן למשך 6 שבועות לאחר שבדמו נמצאו חומרים אסורים.
בתאריך 31 ביוני 2017, הודיע על פרישה ממשחק פעיל.
גל גבאי (נולדה ב-27 בינואר 1970) היא עיתונאית, מגישת חדשות, קריינית ישראלית וראש מיזם 929 - תנ"ך ביחד.
כמו כן הייתה מפקדת קורס העיתונאים של גלי צה"ל.
שירתה בבסיס חצרים של חיל האוויר.
החלה את פעילותה העיתונאית בגיל 22 ככתבת המקומון "כל הנגב".
כמה מחשיפותיה בתחום השחיתויות המוניציפליות הביאו לחקירות משטרה.
בהמשך יצרה מספר סרטים תיעודיים ואחד מהם, שעסק בעולם העברייני, שודר בערוץ 2 הניסיוני.
פעילותה בתקשורת המקומית בדרום הובילה לתפקיד כתבת הפלילים בגלי צה"ל, ומאוחר יותר בחברת החדשות של ערוץ 2.
נחשבת לאחת האחראיות העיקריות להעלאת נושא הסחר בנשים לסדר היום הציבורי בישראל.
בנוסף אחראית לחשיפת "התקציב לממתקים לפעוטות לומדי תורה", שהועבר לש"ס במסגרת הסכם קואליציוני.
בשנת 2004 הצטרפה לצוות ההקמה של ערוץ הכנסת מטעם חברת החדשות של ערוץ 2, ובין היתר הגישה את תוכנית הבוקר של הערוץ.
במהלך עבודתה כמבזקנית בחברת החדשות היא התייחסה בתוכנית הבוקר "העולם הבוקר" למחאת טכנאי אולפני ג"ג, שטענו כי שכרם הולן על ידי הנהלת האולפנים, ועל-רקע זה הודחה מתפקידה כמבזקנית, עזבה את חברת החדשות, והצטרפה לטלוויזיה החינוכית כמגישה של תוכנית יומית, לצידו של בן כספית.
ב-2007 הגישה את הסדרה "מישהו מטפל בך?" בערוץ 8. החל משנת 2008 הגישה את התוכניות "עושים סדר" עם בן כספית ו"ואקום" בטלוויזיה החינוכית, עד לסגירתה.
בשנת 2012 פרסמה בתוכנית "ואקום" תחקיר, על פיו הופעלו לחצים על נשים אתיופיות רבות לקבל זריקות דפו פרוברה בלי שניתן להן מידע על תופעות הלוואי ועל אמצעים חלופיים.
על פי עדויות שנאספו במסגרת התחקיר, איימו על מועמדות לעלייה כי לא יוכלו לעלות לישראל אם לא יקבלו את הזריקה.
בשנת 2013 זכתה בפרס סוקולוב על "תחקיריה שחשפו עוולות חברתיות הנוגעות לאוכלוסיות מוחלשות".
באותה השנה זכתה גם בפרס פרימור של הרשות השנייה.
בשנת 2016 הוקרן סרטה התיעודי של גבאי "החשוד המיידי" בערוץ 2 (כיום ערוץ 12) ובו תיעוד מרתק ונדיר של סיפורים שונים מהשטח הממחישים את תופעת הפרופיילינג ושיטור היתר כלפי אוכלוסיות מסוימות.
בין השנים 2018–2020 שימשה גבאי כמפקדת קורס העיתונאים של "גלי צה"ל".
והגישה בתחנה תוכניות שונות, בהן את "יומן הצהריים" בימי חמישי יחד עם אפי בן אברהם, ואת התוכנית "נפלא פה" בימי שישי עם שי פירון.
ב-15 בנובמבר 2020 פרסם רן בוקר שגבאי עוזבת את כלל תפקידיה בתחנה הצבאית.
בשנים האחרונות מנחה גל גבאי הסכתים במסגרת המכון למחשבה ישראלית.
גבאי נשואה לרופא ד"ר דרור דולפין ואם לשלושה, מתגוררת בתל אביב.
אצבעות ידה הימנית נקטעו לאחר שהכניסה את ידה למטחנת בשר בגיל שנה ושמונה חודשים.
חרף הפגיעה, ניגנה בילדותה במנדולינה.
בריאיון ל"הארץ" סיפרה כי היא סובלת מהפרעת קשב.
במכניקת הזורמים, גל הדף הוא גל לחץ בזורם (בדרך כלל, נוזל או גז) הנוצר כתוצאה מפליטת אנרגיה רבה מנפח מרוכז וקטן יחסית.
הגל מאופיין במידה רבה כרתע, ולכן מחושב בקירוב כמו גל הלם של החומר הנתון.
במהלך מלחמת העולם השנייה, הגו הפיזיקאים ג'ון פון נוימן וג'פרי אינגראם טיילור פתרון מתמטי להתפשטות הדף פיצוץ, שזכה לשם "פתרון הזהות".
לאחר המלחמה, פרסמו שלושה מדענים פתרון דומה, באופן בלתי תלוי: לאוניד י.
סדוב , ריצ'רד לאטר וג'ים לוקווד-טיילור.
כחלק ממחקר שהתנהל בפרויקט פצצת האטום הבריטי (), הצליח טיילור להעריך בקירוב טוב את כמות האנרגיה שעשויה להשתחרר לאוויר מפיצוץ אטומי.
הוא הניח כי עבור נקודה נתונה של מקור אנרגיה, ההתפלגות המרחבית של משתני הזרימה יהיו זהים זה לזה בכל רגע נתון בכל פרק זמן במהלך הפיצוץ, ונבדלים רק בקנה מידה.
ומכאן ניתן השם "פתרון הזהות".
הצגה זו אפשרה לטיילור להעריך את סדר גודל ניסוי האטום שנערך בניו מקסיקו ב-1945, תוך הסתמכות על התמונות משערי העיתונים ומגזינים.
גודל השדה הוגדר באמצעות המשוואה: ,
כאשר הוא קבוע חסר ממדים המורכב מהיחס בין טמפ' האוויר בלחץ קבוע לבין טמפ' האוויר בנפח קבוע.
ב-1950, טיילור פרסם שני מאמרים בהם תיאר אומדן לאנרגיה שנפלטה בניסוי האטומי ובכך עורר הדים בקרב הקהילה המדעית.
הצעת "סדוב-טיילור" למודלים של פיצוץ אומצה עד מהרה בענף האסטרופיזיקה לשם חישובים כמותיים של תוצרי סופרנובות, שזהים במידה רבה לפיצוצי האטום.
הנוסחה, שידועה גם כמופע של גל הדף, היא תיאור של תהליך אדיאבטי במחזורי חייו
אמנם טמפרטורת מעטפת הפיצוץ קטנה עם הזמן, אבל האנרגיה הפנימית נשארת תמיד 72% מהאנרגיה הראשונית (E0).
אסטרופיזיקאים רבים מצאו נוסחה זו מועילה לחישוב התנהגויות של שיירי סופרנובות.
הרדיוס R של גל ההדף נתון לפי , כאשר:
n - צפיפות התווך בו הפיצוץ מתרחש
טמפרטורת מעטפת הפיצוץ, נתונה אפוא לפי:
גל ג'יימס (נולדה ב-1977) היא זמרת אופרה ישראלית.
ג'יימס היא זמרת סופרן, שעיקר פעילותה כיום באירופה.
ג'יימס בוגרת האקדמיה למוזיקה באוניברסיטת תל אביב במגמת הזמרה.
החלה את דרכה כנגנית צ'לו.
ג'יימס הופיעה עם מספר תזמורות ופסטיבלים בישראל, ביניהם תזמורת נתניה הקאמרית הקיבוצית, התזמורת הקאמרית הישראלית, התזמורת הסימפונית ירושלים, התזמורת הסימפונית הישראלית ראשון לציון, פסטיבל אבו גוש, פסטיבל היינה במשכנות שאננים ועוד.
ג'יימס הופיעה גם ברסיטלים רבים, בהם רסיטל במסגרת פסטיבל המוזיקה באמסטרדם, בו ביצעה שירים ממיטב יצירותיו של ריכרד שטראוס.
בין השנים 2007–2009 השתתפה ג'יימס בתוכנית לאומנים צעירים של בית האופרה בברלין (השטאץ אופר), במסגרתו ביצעה גרסאות כיסוי לתפקידים כגון מיכאלה (כרמן), הרוזנת (נישואי פיגארו) ועוד, בניצוחו של דניאל בארנבוים.
ב-2009 ביצעה את התפקיד הראשי "ארבלה" בהופעת בכורה בבית האופרה של סנט גאלן בשווייץ.
ג'יימס מופיעה כיום כחלק מהאנסמבל של בית האופרה בגראץ (אוסטריה).
בין תפקידיה בביצוע בכורה - "אווה" במייסטרזינגר, "רוסלקה" ברוסלקה, "הרוזנת" בנישואי פיגארו, "דונה אנה" בדון ג'ובאני, "מרגריט" בפאוסט ו"דזדמונה" באותלו.
הופיעה בחלק מתפקידים אלו בבתי אופרה ברחבי אירופה, בהם "אווה" במייסטרזינגר בבית האופרה בקיל שבגרמניה, "רוסלקה" בבית האופרה של דרזדן (סמפר-אופר) ועוד.
פרס ראשון בתחרות הזמרה באקדמיה למוזיקה בתל אביב (2003)
פרס ראשון בזמרה בתחרות האביב (2005)
פרס מיוחד לביצוע מצטיין של שיר ישראלי בתחרות האביב (2002 ו-2005)
פרס שלישי בתחום האופרה בתחרות הזמרה "בלוודר" שבווינה (2006)
תואר תגלית השנה בפסטיבל המוזיקה "קלסיק" בהולנד (2009); במסגרת הזכייה הופיעה בקונצרט גאלה עם המנצח ניימה יירבי ותזמורת הפסטיבל, וכן הופיעה ברסיטל עם פסנתר בשידור ישיר לרדיו עם מיטב השירים מאת שטראוס וברג.
ג'יימס זכתה במלגות ותמיכה מטעם סדנת האופרה IVAI ומטעם קרן התרבות אמריקה-ישראל.
גל אראל (נולד ב-9 ביולי 1989) הוא כדורגלן עבר ישראלי ששיחק בעמדת הקשר האחורי ומאמן כדורגל.
אראל גדל בקרית ביאליק והחל לשחק כדורגל במחלקת הנוער של הפועל חיפה.
ובשנת 2006 היה חלק מסגל קבוצת הנוער שזכתה באליפות תחת הדרכתו של המאמן שלומי דורה.
גל אראל היה גם שחקן נבחרת ישראל בנערים ב ובנערים א ו-2006 היה חלק מנבחרת הנוער של ישראל ששיחקה באליפות אירופה .
בשנת 2008 קיבל זימון לנבחרת ישראל עד גיל 21. ב-23 בספטמבר 2008 ערך את הופעת הבכורה שלו בקבוצה הבוגרת של המועדון, במשחק מול הפועל רמת גן במסגרת גביע הטוטו.
אראל החל להשתלב במשחקי הקבוצה בליגה הלאומית, ובתום העונה עלה עם הפועל חיפה לליגת העל.
בהופעת הבכורה שלו בליגת העל כבש את שערו הראשון בקריירה, לאחר שעלה כמחליף במשחק מול מכבי נתניה ב-22 באוגוסט 2009 וכבש את שער הניצחון בדקה ה-80. לאחר מכן הפך לשחקן הרכב קבוע בהפועל חיפה, ובמדיה שיחק ארבע עונות בליגת העל וכבש 16 שערים בכל המסגרות.
בעונתו האחרונה בקבוצה זכה עמה בגביע הטוטו.
ביולי 2013 חתם לארבע עונות בקבוצת הפועל באר שבע.
ב-21 בספטמבר כבש את שערו הראשון במדי הקבוצה, בניצחון 2–1 על הפועל עכו.
עם הפועל באר שבע הוא סיים במקום השני והגיע גם לחצי גמר הגביע, עונה זו ביססה את גל כשחקן בכיר .
ב-3 בפברואר 2015 הושאל להפועל פתח תקווה עד לסיום העונה.
אראל כבש שער אחד במדי הקבוצה בעונה זו, בהפסד 2–3 לבני סכנין, ובתום העונה ירדה הקבוצה לליגה הלאומית.
ב-2 באוגוסט 2015 חתם אראל בקבוצת ז'ימנסטיק טרגונה מהליגה השנייה בספרד, המשחק הראשון שלו היה נגד ויאריאל בגביע קופה דל ריי .
במחזור הראשון הוא נפצע ושותף רק בארבעה משחקי ליגה במדי הקבוצה, וב-10 בפברואר 2016 חתם לעונה וחצי בזבישה בידגושץ' מהליגה השנייה בפולין, עמה הגיע לחצי גמר הגביע הפולני, ובמדיה כבש שער אחד ב-12 הופעות ליגה עד תום העונה.
בקיץ 2016 חזר אראל לישראל וחתם בהפועל רעננה.
ב-9 בינואר 2017 חתם בהפועל עכו מהליגה הלאומית, ובתום העונה העפיל עמה העפיל לליגת העל.
לקראת עונת 2017/2018 חזר אראל לקבוצת נעוריו הפועל חיפה, ובעונה זו כבש ארבעה שערי ליגה ב-23 הופעות, והיה שותף להצלחתה של הקבוצה להעפיל לפלייאוף העליון, עת סיימה את העונה במקום הרביעי.
בתום העונה זכה עם הקבוצה בגביע המדינה, לאחר שפתח בהרכב בניצחון 3–1 במשחק הגמר מול בית"ר ירושלים.
בתחילת עונת 2018/2019 זכה עם הקבוצה בתואר אלוף האלופים, כאשר כבש את הפנדל המכריע בניצחון על האלופה הפועל באר שבע.
בעונה זו כבש אראל חמישה שערי ליגה, כולם בפנדלים.
בעונת 2019/2020 הבקיע גל אראל 6 שערים שוב כולם בפנדלים.
בעונת 2020/2021 כבש אראל עוד שלושה שערים בפנדלים ובכך הפך לשיאן ישראל בכיבוש פנדלים רצופים ללא החטאה, 24 בליגה ועוד 3 פנדלים בגביע רצופים.
סהכ 27 פנדלים רצופים .
בכך שבר גל שיא שהחזיק מעמד 61 שנה.
בסיום עונת 2022/2023 פרש ממשחק פעיל ומונה לעוזר מאמן הפועל חיפה.
ביוני 2025 מונה למאמן הפועל חיפה.
ב-24 בינואר 2026 פוטר מתפקידו.
גל איתן (נולד ב-25 ביולי 1987) הוא כדורסלן ישראלי המשחק בעמדת הרכז בקבוצת אליצור נתניה מהליגה הארצית בכדורסל.
איתן גדל בקבוצת הילדים של מכבי ראש העין, ולאחר מכן בקבוצת הנוער של הפועל תל אביב, אותה הוביל לזכייה בגביע המדינה בכדורסל מול היריבה העירונית מכבי תל אביב בעונת 2004/05. באותה עונה ערך את הופעת הבכורה שלו בבוגרים מול אליצור אשקלון ב-09/05/2005, למספר דקות בלבד.
בעונת 2005/06 שיחק בקבוצת הבוגרים 6 משחקים בליגת העל והקבוצה ירדה לליגה השנייה.
בעונה שלאחר מכן המשיך בליגה הלאומית.
בעונת 2007/08 שיחק בעולה החדשה ללאומית אליצור יבנה, שסיימה במקום החמישי ונעצרה רק ברבע גמר הפלייאוף על ידי מכבי חיפה.
בעונת 2008/2009, שיחק איתן במכבי אשדוד מהלאומית.
באותה עונה שיחק כרכז שני ביחד עם דורי אסף, בסה"כ שיחק כ-25 דקות בממוצע בהם רשם כ-10 נקודות ו-2.5 אסיסטים, הקבוצה סיימה במקום השני ונעצרה רק ברבע גמר הפלייאוף.
בעונת 2009/10 חתם בהפועל אוסישקין שהוקמה שנתיים קודם בליגה האחרונה, וכבר העפילה לליגה הארצית.
איתן שיחק בקבוצה ארבע עונות רצופות.
שכללו העפלה עד לליגת העל, ועוד עונה אחת בליגת העל שבה שימש בעיקר כשחקן מחליף שעולה ומשנה את מהלך המשחק.
בתחילת עונת 2013/14 חזר למכבי אשדוד ונפצע במניסקוס במשחקי ההכנה.
באוגוסט 2014 חתם במכבי קריית גת.
בתחילת עונת 2015/2016 עבר איתן לעירוני רמת גן, ובקיץ 2016 עבר למכבי רחובות.
בקיץ 2017 עבר איתן לשחק באליצור נתניה מהליגה הארצית.
גל אורך (או גל אורכי), הוא גל שהמשרעת שלו מקבילה לכיוון ההתקדמות של הגל.
זאת להבדיל מגל רוחב שהמשרעת שלו מאונכת לכיוון ההתקדמות.
גל אורך נוצר כתוצאה משינוי בצפיפות של החומר.
בגל אורך החלקיקים לא מתקדמים עם הגל, הם רק נעים קדימה ואחורה סביב נקודת שיווי המשקל שלהם.
גלי הקול הם גלי אורך.
המעבר של גלי הקול באוויר ממקור הקול אל האוזן מאפשר את תהליך השמיעה.
ניתן ליצור גלי אורך גם בקפיץ כמו סלינקי.
במקרה זה נראה שהשינוי בצפיפות של הלולאות מתקדם לאורך הקפיץ, בעוד שהקפיץ עצמו לא נע בכיוון האנכי (כלומר – אין תנועה בכיוון מעלה או מטה).
גלים סייסמיים ראשוניים גם הם גלי אורך.
גלי פלזמה שעוברים בין חלקיקים הטעונים בצפיפות גם הם גלי אורך.
למרות שגלים אלקטרומגנטיים הם גלי רוחב, ניתן להציג את המעבר שלהם בחומרים לא הומוגניים או בחומרים של שבירה כפולה כגלי אורך כמו גלי זנק .
גל אורך מכני מכונה בשם גל דחיסה או גל לחץ, בגלל שהוא יוצר דחיסה ודילול בתווך החומר באמצעות לחץ.
גלי הלחץ נוטים לרוב לעבור בחומר מוצק, כאשר קשיות החומר המוצק והצפיפות שלו משפיעות בצורה ישירה על מהירות הגל ועל העכבה שלו.
בעזרת גלי לחץ שמומרים לגלי קול (בתהליך המכונה סוניפיקציה) נאס"א הוכיחה במאי 2022 שהחור השחור הוא מרכז גלקסיית פרסאוס .
גל ברגר (נולד ב-15 בדצמבר 1980) הוא עיתונאי ישראלי ומנהל כאן ב'.
ברגר עשה את רוב שנותיו בתקשורת ככתב לענייני פלסטינים ברשת ב' של קול ישראל ובהמשך בכאן.
בין השנים 2003–2005 שימש ברגר ככתב באתר האינטרנט חדשות מחלקה ראשונה, ומשנת 2006 ועד 2017 ככתב לענייני פלסטינים ברשת ב' של קול ישראל.
בשנת 2009 זכה בפרס מנכ"ל רשות השידור, כשבנימוקי הפרס נכתב כי ברגר סיפק בשנות עבודתו בקול ישראל מידע חדשותי חשוב ומעניין למאזיני רשת ב', תרם רבות למערכת החדשות והוכיח יכולת וכישורים בתחומו.
ביולי 2014, במהלך סיקור מהומות בשכונת שועפאט בעקבות רצח מוחמד אבו ח'דיר, נתפס עם כתב ynet על ידי רעולי פנים תושבי השכונה באחת מסמטאותיה.
השניים הופרדו ושוחררו לאחר בדיקה גופנית ותחקור, ומשהציגו תעודת עיתונאי שהונפקה על ידי הרשות הפלסטינית.
ביולי 2016 הצטרף ברגר לתאגיד השידור הישראלי שהיה אז בשלבי הקמה.
במאי 2017 החל לשמש כראש התחום לענייני פלסטינים בתאגיד השידור הישראלי.
במאי 2022 מונה ברגר למנהל כאן רשת ב' במקומו של עומר בן-רובי.
גל גפן היא רשת של תשעה מקומונים שבועיים שמופצים בחינם במישור החוף הדרומי ובשפלה.
ראשיתה במקומון שהחל לצאת לאור בשנת 1974 בראשון לציון.
העיתון נקרא על שם צמד מייסדותיו מירה גל ואילנה ויינבוים (גפן).
גל יזמה את הוצאת המקומון לאחר שעברה לגור בראשון לציון וביקשה לפרסם מודעה בעיתון מקומי, אך גילתה שזה אינו קיים.
המקומונים ברשת כוללים ידיעות חדשותיות בנושאים מקומיים לצד פרסומות של עסקים ולוחות מודעות שונים.
הפצתם של המקומונים נעשית בדיוור ישיר לתיבות הדואר, וחלק מגיליונות המקומון זמינים גם באינטרנט.
תחילה עמדה תפוצתו של המקומון על כ-5,000 עותקים והוא נפרש על פני 16 עמודים בלבד.
ב-1990 החלה הפצתו של מקומון נוסף תחת אותו שם בבקעת אונו, ולאורך שנות ה-90 של המאה ה-20 התרחבה תפוצת הרשת גם לאזור רחובות ונס ציונה (1994), מודיעין (1998), חולון, אזור ובת ים (1999).
ב-2008 החל לצאת לאור המקומון גם באזור רמלה, לוד ובאר יעקב, וב-2011 באזור יבנה ואשדוד.
באמצע שנות ה-90 אורכם הממוצע של המקומונים עמד על כ-60 עמודים ותפוצתם הכוללת עמדה על כ-140 אלף עותקים.
נכון ל-2015, על פי נתוני הרשת עומדת תפוצתם הכוללת של המקומונים על 327 אלף עותקים בשבוע.
בשנת 2014 נקרא אחד מרחובות ראשון לציון על שמה של מייסדת העיתון מירה גל.
גל יעקב אמיתי (נולד ב-13 ביוני 1986) הוא שחקן, מורה למשחק ומנחה טלוויזיה ישראלי.
אמיתי נולד בדרום אפריקה, להורים ישראלים.